**Innføre Plastavgift og Plastregister**

|  |  |  |
| --- | --- | --- |
| **Inntektsforslag:** | **Kapittel, post:** | **Budsjettvirkning:** |
| Plastavgift, på plast vi allerede har oversikt over | Kap. 55xx, ny post | Ikke utregnet |

|  |
| --- |
| **Verbalforslag:** |
| Det bestilles en NOU om utformingen av en plastavgift på all plast i Norge. |

Ifølge Hurdalsplattformen skal regjeringen vurdere en avgift på fossil plast. En smart innrettet plastavgift kan bidra til flere av regjeringens forpliktelser i deres plattform, særlig når det gjelder overgangen til en sirkulær økonomi, jobbe for at avfall reduseres og gjenvinnes lokalt og å lede an i arbeidet mot plastforurensing. WWF mener disse intensjonene bør følges opp med å innføre en avgift på plast vi har oversikt over, og bestille en NOU som skal se nærmere hvordan man kan utforme en avgift på all plast i Norge og opprette et plastregister.

WWF foreslår at det innføres avgift på plast vi har oversikt over. Plastemballasje bør få en avgift allerede fra 2024. Skatteutvalgets rapport av 2022 viser at en avgift på emballasje kan være mulig å innføre med den informasjonen vi har nå, og at flere land har gjort dette allerede. For å sikre effekt på valg tatt i designfasen bør plastavgiften settes på volum solgt og rettes oppstrøms – det vil si mot produsenter, importører og videreforedlere av plast. Nivået på avgiften kan gradvis økes, og følge dagens opplegg for CO2-avgift. Inntekter som følge av avgiften bør gå til tiltak i plastens verdikjede, og karbonfangst fra avfall, og til driften av et plastregister. Avgiften bør etter hvert differensieres etter bruk av jomfruelig og resirkulert materiale.

Skatteutvalgets rapport viser til en vurdering av plastavgift i forkant av Statsbudsjettet for 2022. Denne vurderingen peker på at å innføre en avgift på all plast kan være utfordrende å gjennomføre fordi den vi rettes mot et veldig stort vareomfang. Det faktum at plast er et veldig utbredt materiale kan ikke være en årsak til at produktet ikke bør bli avgiftspliktig, snarere tvert imot. At en avgift på fossil plast vil kunne innebære et meget stort vareomfang er hovedgrunnen til at WWF anbefaler at Finansdepartementet også tar initiativ til en NOU om utformingen av en plastavgift på all plast i Norge.

Tidligere vurderinger av ulike typer avgift på plast har konkludert med at en miljøavgift på plast kan bli utfordrende ettersom vi vet lite om plast i den norske økonomien. WWF foreslår derfor også at Klima- og miljødepartementet etablerer et plastregister som tar utgangspunkt i emballasjeregisteret, og har sendt inn et separat forslag på dette.